MENA บวกแรง 6% ส่งซิกงบ Q4 โตเด่น ปี 65 ขยายกองรถ 40 คัน รองรับดีมานด์ขนส่งทุกรูปแบบ
MENA บวกแรง 6% ส่งซิกงบไตรมาส 4 โตเด่น ปี 65 ขยายกองรถ 40 คัน มูลค่ากว่า 120 ลบ.รองรับดีมานด์ขนส่งทุกรูปแบบ
MENA บวกแรง 6% ส่งซิกงบไตรมาส 4 โตเด่น ปี 65 ขยายกองรถ 40 คัน มูลค่ากว่า 120 ลบ.รองรับดีมานด์ขนส่งทุกรูปแบบ
21 ธ.ค. 2564

ผู้สื่อข่าวรายงานว่า วันนี้(21ธ.ค.64)ราคาหุ้นบริษัท มีนาทรานสปอร์ต จำกัด (มหาชน) หรือ MENA ณ เวลา 10:55 น. อยู่ที่ระดับ 2.02 บาท หรือ 6.32% ด้วยมูลค่าซื้อขาย 112.62 ล้านบาท
MENA
โดยก่อนหน้านี้(16ธ.ค.4)นางสุวรรณา ขจรวุฒิเดช ประธานเจ้าหน้าที่บริหาร MENA เปิดเผยว่า เบื้องต้นบริษัทตั้งเป้าหมายรายได้รวมปี 2565 เติบโตอย่างน้อย 5% เมื่อเทียบกับปี 2564 สอดคล้องกับการฟื้นตัวของภาคอุตสาหกรรมการก่อสร้างที่ฟื้นตัวกลับมาอย่างรวดเร็ว บวกกับความสามารถในการเพิ่มความถี่ในการขนส่ง ทั้งธุรกิจเดิม และธุรกิจใหม่ที่จะเริ่มให้บริการตั้งแต่ต้นปี รวมไปถึงการขยายกองรถเพิ่มอย่างน้อย 40 คัน มูลค่าลงทุนรวม 120 ล้านบาท ซึ่งเป็นการขยายธุรกิจภายใต้สัญญางานระยะยาวอย่างน้อย 5-10 ปี
ทั้งนี้ในปี 2565 บริษัทมียอดขนส่งปูนซีเมนต์-คอนกรีต ปรับตัวเพิ่มขึ้นตั้งแต่ต้นปี ตามการเร่งส่งมอบโครงการ และการกลับมาพัฒนาโครงการต่าง ๆ ที่หยุดชะลอไปในช่วงการแพร่ระบาดของเชื้อไวรัสโควิด-19 อีกทั้งยังมีโอกาสในการเข้าไปรับงานที่เกี่ยวข้องกับการพัฒนาโครงสร้างพื้นฐาน หรือสาธารณูปโภคของประเทศไทย ที่ได้กำหนดก่อสร้างในปี 2565 เช่น รถไฟความเร็วสูง รถไฟรางคู่ ทางหลวงพิเศษ และอื่น ๆ หลายโครงการ เป็นต้น
ขณะเดียวกัน บริษัทจะได้รับผลบวกจากการที่ผู้บริโภคมีการจับจ่ายใช้สอย หรือมีกำลังซื้อมากขึ้น เนื่องจากได้มีการขยายกองรถ หรือมีความสามารถในการขยายกองรถขนาดใหญ่ ตั้งแต่ 4-18 ล้อ เพื่อขนส่งสินค้าเชิงพาณิชย์แบบการค้าระหว่างผู้ค้ากับหน่วยธุรกิจด้วยกัน หรือ B2B (Business to Business) ได้แก่ การขนส่งรถควบคุมอุณหภูมิ แห้ง เย็น และเฉพาะทาง ที่จะเริ่มให้บริการได้ตั้งแต่ไตรมาส 1/2565 เป็นต้นไป
นอกจากนี้ ยังมีการศึกษา EV Truck แม้ปัจจุบันจะมีความเสี่ยง แต่พร้อมที่จะลงทุนอุตสาหกรรมที่มีความพร้อมในทุกด้าน ทั้งระยะการวิ่ง จุดชาร์จ และแบตเตอรี่ ส่วนการเข้าประมูลงานใหม่ หรือการเจรจากับพันธมิตร ยังคงดำเนินการต่อเนื่อง เมื่อมีความชัดเจนจะแจ้งให้ทราบเป็นระยะ
ขณะที่ภาพรวมผลการดำเนินงานในไตรมาส 4/2564 จะเติบโตได้มากกว่าไตรมาส 3/2564 และเมื่อเทียบกับช่วงเดียวกันของปี 2563 เนื่องจากปริมาณงานปรับตัวสูงขึ้นเกือบสู่ภาวะปกติ แม้จะมีปัญหาขาดแคลนแรงงานคนขับรถที่มีไม่เพียงพอ ซึ่งได้มีการแก้ปัญหาโดยเพิ่มความถี่ของรถที่ได้ให้บริการอยู่ในตอนนี้ และเร่งหาพนักงานใหม่เข้ามาต่อเนื่อง
ด้านการขยายกองรถในไตรมาส 4/2564 ได้มีการลงทุนรถ 10 ล้อ 3 คัน Wheel Jumbo 5 คัน และกำลังต่อรถ 10 ล้อ แบบควบคุมอุณหภูมิ 10 คัน มูลค่ารวม 52.5 ล้านบาท โดยจะพร้อมบริการภายในไตรมาส 1/2565 นี้ อีกทั้ง อยู่ระหว่างการเริ่มโครงการใหม่กับคู่ค้ารวม 21 คัน ได้แก่ การลงทุนรถขนส่งเฉพาะกิจ ทั้งหัวลาก และหางพ่วง 17 คัน และรถควบคุมอุณหภูมิ 4 คัน มูลค่ารวม 62 ล้านบาท คาดว่าจะมีความชัดเจนมากขึ้นในต้นปี 2565 นี้
“สถานะทางการเงินของ MENA แข็งแกร่งมาก หนี้สินปรับตัวลดลง และมีความพร้อมในการขยายกองรถ เข้าสู่ธุรกิจใหม่ ๆ เพื่อลดความเสี่ยงจากการพึ่งพาการขนส่งแบบใดแบบหนึ่งมากจนเกินไป ปัจจุบัน MENA มีรถ Mixer Truck 10 ล้อ 370 คัน Mixer Truck 6 ล้อ 92 คัน หัวลาก Trailer 75 คัน หาง Tail 105 คัน และ Memo Fleet 9 คัน” นางสุวรรณา กล่าว